정조 0년
東萊府使柳戇疏曰。伏以。日月流邁。大行大王因山奄過。八域含生。普切哀慕。我殿下至孝根天。攀號靡逮。尤何以爲懷也。仍伏覩延福殿追王禮訖。景慕宮徽號誕擧。聖孝增光。群黎胥抃。臣獨遠守邊城。不得展誠於哀慶之班。北望悲缺。拜稽隕越而已。伏念臣百無肖似。爲世所棄。猥荷拂拭之洪恩。召自南邑。寵之北扉。擢授近密之職。更畀鎖鑰之寄。頂踵毛髮。莫非造化之生成。辭陛之日。天語諄復。敎之以釐弊。勖之以蘇殘。臣受命惶感。矢死圖報。不敢爲循塗守轍。䌤縫免罪之計。纔到本府。逐事鉤覈。百弊千瘼。無處不受害。特以前後守臣。率多貴遊望閥。故雍容暇豫。不以吏治爲心。甚者營私傷民。都無忌憚。間有淸簡自持。而終不免黽勉循俗。如此而民生安得不離散。島夷安得不輕侮耶。就其弊最甚者。有四大憂焉。一曰。立本之害民也。二曰。手標倭貿之生釁也。三曰。軍兵之疊役也。四曰。關防之失宜也。所謂立本之害民云者。公作米爲一萬六千石。料米。魚價米爲五千一百石零。料太爲八百石零。大同儲置增減。逐年雖異。而三穀恒留。殆近三萬石。給倭之需。公用之規。隨所用上下。而自秋至冬。所當用者。每有萬餘石之餘在者。故輒於春後發賣。秋冬所當用者。每石出二兩五錢。散給民間。使之秋後納米。剩錢皆歸別用。其來已久。雖以文書所在者論之。始於丁卯以後。豐約雖不同。而元數不多。故民不甚受弊。而名色之不正。出納之俱害。未曾若近日之甚也。以此之故。本府各鎭。相率效尤。些小餉穀。率多虛留。一年立本之穀。臣府多或至四千石。各鎭所犯。臣雖未詳其多寡。而聽聞所及。似不下千數。加之各處本還恒分。亦常倍之。正稅常貢。不在此敎。以六千戶貧民。而秋納二萬石精實米及春秋皮穀豆太雜色。其數不貲。雖當豐歲。猶患不足。況匈年乎。安石靑苗。能亡人之國。而立本之害。視靑苗尤不啻倍簁。若此不已。而或値一二年失稔。則臣恐東萊之民。不日而殆無孑遺矣。且公作米給倭。皆以大同米劃出精實。不待鑿而直炊者。今以價歇之故。立本所捧米色。自爾麤劣。入給之際。輒爲倭人所點退。其爲辱國威而生邊釁。爲如何哉。設有本守之稍識差恥者。私自防禁。不過渠在官時。亦無奈交承之按例便私。從古禁制非不嚴明。而滔滔貪冒。臺不之劾。按廉不之察。可謂國有紀綱乎。臣之向來論報於道臣者。只據見今庫欠。而從前料理巨弊。事在職外。不敢爲拔本塞源之論。而今於陳弊之疏。終何忍曲爲阿好之計。自犯欺隱之罪耶。所謂手標倭貿之生釁云者。公作米及料魚價米。流伊入給。而倭人或有緊急所需。則商譯輩限前減價。以某物給本。直豫受手標。以爲待限出米。發賣取剩。其流弊雖久。而爲數不甚多。壬午癸未之間。爲賑資變爲本官所犯。沈淫於壬辰以後。逐年手滑。不須賑而按例取足歲輒爲二千餘石。反致商譯輩之失利呼冤。取侮流醜。不一而足。駔儈賤流。見利冒禁。固不足深責於渠輩。而曾謂朝廷命吏。而忍與此輩競錐刀。不念隣倭之笑罵。自甘身名之戮辱。一至此哉。夫馬島在右角之地。以公作米爲命脈。而事到滾急。不顧前頭之難。苟救目前之需。此路一開。島中日窘。則死中求生。彼何所不至。其爲隱憂。有難悉數也。此事。一州吏民。萬口喧藉。而特以簿書已絶。按發無憑。若非事重蔑法慮深生釁。則臣亦何心强觸多人之怒。不懼失入之誅。吃吃而不知止耶。至於倭貿一節。昇平日奢侈成風。蓽門圭竇。擧寶遠物。況巨室世族乎。以此之故。我之所以求之。彼之所以應之者。莫不以奇巧相尙。馱載絡續。情面厚薄。多由於倭産多寡。則嶺南之文吏武守。安得不以倭産爲重耶。以臣府論之。倭人之禮單回謝者。其數夥然。足以應副求暇。而特以物不精緻之故。別令商譯輩揀擇貿納。又有本府小通事三十人。使此輩分貿。官定式旣廉而時價刀蹬。輒不免添直納官。上自本道各營各鎭。下至各衙門。有勢力官吏。皆虐侵通事。通事輩勢窘。出外上於倭人。駸駸數十年。前後幾百人外上。合爲萬餘金。而身故者居半。餘存通事。皆貧殘無賴。旣無一分出處。而倭人之督責轉甚。宴享日每欲赴愬。開市時輒生閙端。履霜堅氷。生釁可慮。自前莅臣府者。豈盡無深憂遠慮。欲仰聞此事者。而手標及外上。罪合一律。不但百餘人命之難於一時置法。邊門事情。貴在鎭安。況商譯通事。皆通倭語。盡誅此類。猝難得傳語之人。勢亦難處。臣到府未久。卽知此弊。倭貿一款之干涉商譯通事者。一倂嚴防。姑求目下之添弊。而趑趄不敢狀聞。亦爲此也。第念臣而欺君。罪當先通事。伏誅矣。不得不據實陳達。而臣愚死罪。竊以爲。法嚴則奸不得盡發。如漢武帝作沈命法。而郡縣相蒙。先大王以令前不罪隱結之官吏。而太半自首。朝廷若令道臣嚴査。罪止作俑之一兩人。區處通事輩逋欠。而手標及外上。從今爲始。雖一包一貫。竝以一律從事。則言足聽聞。國威遠播。邊門無姑息之政。而遠夷感一視之恩矣。所謂疊役云者。甲午式實人口男丁一萬二千五百九十四口內。老弱及儒校生等免身役者五千七百十三口。應役實丁。纔爲六千八百八十一口。而收布元防軍爲三千三百二十二名。束伍牙兵烽軍撥軍牧子等爲二千四百二十六名。忠翊衛巫夫寺奴爲六十六名。水營及各鎭浦舟師爲三千三百九十一名。臣府案付進上海漢及各色保匠人樂工等爲九百十九名。驛吏校院衙門所屬爲六百四十九名。倭館宴享所屬爲一百六十名。臣府各廳武士軍卒爲千一百九十七人。三班官屬爲二百二十名。都合一萬二千四百五十名內。實應役充定爲六千八百八十一名。而軍丁不足而爲疊役者爲五千五百六十九名。是以無丁不疊役。甚至二疊三疊焉。兒弱之增年充數。老病之勒令從役。不可以一二數也。闔境疾首。流亡相接。夫兵者所以備緩急之用也。在平時雖愁苦下民。而若無甚大害於國家。故爲官長者。姑息以免罪。廟堂亦因恬而不知怪。今夫陸軍與水卒疊。烽軍與撥軍疊。其他名色之彼此相疊。十不下七八。臣府七面之邑。而列將兵九衙門。一有風塵之警。兵不可分身而應簡書。軍法至嚴。不赴者斬。民情到此。不逃則死耳。說者謂兵貴精而不貴多。寧汰元軍之數。以除疊役之弊。此言似矣。而有甚不然者。臣府在要衝必爭之地。兵不滿三千。水營纔千有餘兵。各鎭多者六百或四百。小者百餘而已。兵雖精而堞不充一卒。船不上百人。野戰姑無論已。亦何以無兵而守。空城而行大船乎。百爾思量。無策可救。臣聞義州以防胡重地。州民無身布。臣府與倭相隣。朝夕待變。視義州甚耳。無毫分輕。獨有身布軍三千三百二十二人。以供水營及各鎭之軍需。民多兵少。則臣何敢望比義州。乞蠲身布之軍。而目今事勢。非自朝家深軫邊憂。大加變更。則不足之丁。他無充面之道。而緩急疊軍之狼狽。不待知者。而凜然而寒心矣。幼學之冒錄校生之踰額。各色案付軍之冗雜可汰者。多方校正。不過滿千而止。雖得納布三千三百之移定。實無疊役盡除之望。邑事誠爲罔涯。況此事未蒙施行。則許多逃老故。何忍更簽已疊之丁。如水益深。如火益熱。爲刻民逃罪之計。則臣雖顔厚。能不忸怩於對民吏之時。而敢行號令而竊廩祿乎。乞以臣疏。下詢廟堂因咨道臣。臣言若忘。國有常刑。焉敢要譽而誣聖聰也。如有一分可採。則所謂防布軍三千三百二十二名。特令道臣移定各邑。以除臣府之大弊。其餘忠翊衛巫夫等一切丁額。竝許爲臣府軍總。則臣雖至愚極劣。庶幾竭心釐革。盡除疊役。詳頉老弱。使東萊一州之民。感恩畏威。爲蹈湯赴火之士矣。且臣府。田無他賦。戶少雜徭。比他邑可謂樂土而特以立本納米之弊。疊役隣族之苦。散亡相繼。若蒙防布移定。民免疊役則流亡日還。田野日闢。不過半年。戶可增千百。言若不效。請伏鈇銊之誅。以謝妄言之罪矣。所謂關防之失宜云者。臣竊觀本府形勝。水營爲頭。梁山金海機張爲尾。臣府居中。若三處皆得人。賊不敢近水營。梁金機三路。整兵守儉。爲挾輔之勢。則雖非堅城勁卒。猶可從容備禦。而水營之戰艦土兵。不緻不鍊。有名而無實。梁金機三邑彫弊日甚。獨臣府兵力武藝。素稱精强。初設金井山城。後築本府城。以金井之闊大難守。廢而不修。專力於本府。始於甲午。終於辛亥。已六十餘年矣。本府倚山築城。腰以下皆平地。高不過二丈。城內水少。平時或不免汲於城外。所謂糧餉竝皮穀爲一萬八千餘石。取半留。纔支五千人二月食。城疎食少。實有難言之憂。臣府有會外若干穀物。而以將士料之不足。輒盡分取耗。添給料分。故春後無一石留者。若自朝家計其不足之數。劃給某樣穀而會外同。會內半留。則猶增旬餘之餉。會外竝管於上司。則汚吏私用之弊自杜矣。金井則距本府十里而近。東臨大路。南壓海門。敵之由水陸來者。無不憂過城外五里之內。而兩城鼓角相聞。雖本府萬一失守。賊不敢捨金井而經過。爲其梁之沙背峴。密之鶕院。本府之仇法谷。通梁金二邑者。皆絶險。懼其纔過而首尾挾攻故也。然則本府與金井。勢成猗角。而前列三險。庸將懶卒。亦能知所奮矣。中間以闊大棄廢之論。與蜀漢之棄上庸。皇明之撤廣寧。一何酷似也。城在山上。如南漢狀而大倍之。城內平廣饒水。非南漢比。城址險削。不城而爲固。處多修廢。不甚費力。特兵與餉無出處。城下各邑。限五十里糶糴。皆令設倉。城內梁山之甘同。金海之蒜山儲米近萬石。去城皆不滿十里。而棄之無障之水邊。一朝倭船入寇。徒藉盜糧而已。臣謂移此兩倉於城內。使本官依前主管。而嚴其半留之令。則朝家不費一石之穀。本城借支經年之餉。且使明珠。收回於盜賊之衝。而無後悔也。獨有出納日牛馬登陟之勞。而南北漢大興及各道山城之爲此法者何限。而獨於此。持疑而不爲也哉。且此城之始設也。使梁機之糶糴。半輸城中。設倉而儲之。今雖廢之。基址尙存。未可以創設持難也。明矣。其修廢之道。不必大勞民力。畢役於一二年之間。今年築一隅。明年築一面。則不過十年。可以集事。況四面斗絶。其三方出路者。皆百曲羊腸。城內則支角牙制。無處不宜藏兵。雖未及築城。而有餉有兵。則賊雖四面睥睨。而宜未敢容其計矣。守之之法。梁機彦密等六七邑。去城近爲三四十里。遠不過百里。限三千束伍。付之臣府。使之主管操鍊。則合城內外僧軍及倉底民。不憂其不能守。如此則府城山城。相猗相救。奇正循環。賊不敢正眼看慴伏以威戢矣。人或曰。倭人以海道入寇。不必入有兵處。來乘虛沿海。何地不可。而獨斷斷於守此。臣曰。然則不必設水營。立六鎭置本府也。沿海防倭。豈各無其道。而守土之臣非職分。不敢越俎言事。獨不可盡吾所守之責乎。如羸病之人。在道而邪在脛足。則欲治脛足。而人或曰。百骸皆病。脛足不必治。百骸固可治。而力不贍當。不先治脛足以就道。而徐爲治百骸之道耶。臣迂儒不解事。妄言至此。悚惶。臣府之弊。奚止上所云四者。而與道臣相議區處。臣府之便宜自斷者。小小弊瘼。臣不敢一一仰塵聖聰。自犯慢褺之罪。而若四條事。則惟望自上明斷嚴處。爲邊門邊民萬世之利。第恐廟議以良軍三千三百之移劃各邑。束伍三千之專屬山城。必有難之之意。而本府之要害。旣與他邑懸殊。邊民之偏苦。尤非可求之道。苟非一更張。而今年明年。則本府之民。盡散而之他矣。末梢之費心力。功必相萬矣。譬如巨屋傾仄。簾朽榱折。風雨昜薄。則當不計功費。隨毁隨補耶。抑待其棟宇俱折。瓦礫不全而後。新創堂宇耶。臣雖萬萬愚迷。猶知一二。豈忍妄爲大言。欲得更張之名而已耶。金井之天塹。不但挾輔於本府。隱然爲嶺南之鉅防。使蠻夷慴伏。間因橫議之多端。終致邊鑰之疎虞。臣登堞周觀。不覺感慨而流涕。二倉之移入城中。於本土之官。少無所妨。而重門擊柝。永息謾藏之誨盜。豈可計一時移倉之小勞。忽一方備禦之長策也哉。兵使之失三千束伍。似甚利害而拔一毛於緩歇之地。重九鼎於必爭之城。論其得失。孰輕。臣碌碌書生。論兵尤非其分。而受恩罔極。他不暇顧冒昧條陳。伏惟聖明少垂察焉。恹包荒之德。體馮河之勇無使臣言。無實效而受空怨。爲繼臣者囁嚅之戒焉。臣無任激切屛營祈懇之至。答曰。省疏具悉。所陳細櫛民隱。可謂不負倚畀。原章下廟堂稟處。